Surxondaryoda gemorragik isitma kasalligiga chalingan homilador ayol vafot etdi

Surxondaryo viloyati Boysun tumanidagi tibbiyot birlashmasi tug‘ruq kompleksi ginekologiya bo‘limiga olib kelingan homilador ayol vafot etdi. Respublika Davlat sanitariya epidemiologiya nazorat markazi tekshiruv ishlarini olib borib, vaziyatga oydinlik kiritdi.
«Surxondaryo viloyati Boysun tumani, Omonxona qishlog‘ida yashagan, 1995 yilda tug‘ilgan Z.X. 2019 yil 13 may kuni Boysun tuman tibbiyot birlashmasi tug‘ruq kompleksi ginekologiya bo‘limiga yotqizilgan. 16 may kuni bemorning ahvoli og‘irlashganidan so‘ng tug‘ruq kompleksining jonlantirish bo‘limiga o‘tkaziladi.
17 may kuni esa bemorda burundan qon ketish alomatlari boshlangach, u viloyat maslahat guruhining gematolog va LOR shifokorlari tomonidan ko‘rikdan o‘tkazilib, «Homiladorlik 17 haftalik, burundan qon ketishi, D.V.S gipokogulyatsiya bosqichi» tashxisi qo‘yilgan. Bundan tashqari, shifoxona nevrologi va tor mutaxassislar tomonidan konsultatsiya qilingan.
Bemorga 18 may kuni intensiv muolajalar hamda 1,5 litr qon zardobi va 500 ml. eritrotsitar massa quyilgan. Bemor 19 may kuni «O‘tkir yurak yetishmovchiligi, DVS sindromi» natijasida vafot etgan. Bemorda qon ketish alomatlari va inʼeksiya qilingan joylarda qontalashlar bo‘lganini inobatga olib, patologoanatomik bo‘limda murdadan arboviruslarga tekshirish uchun qon namunasi olingan. Qashqadaryo viloyat DSENMning o‘ta xavfli yuqumli kasalliklarni tekshirish laboratoriyasiga yuborilgan qon namunalari tekshirilganda Qrim-Kongo gemorragik isitma kasalligi alomatlari aniqlangan.
Mazkur kasallikning yuqish xavfi yuqoriligi bois viloyat DSENM boshqarmasi mutaxassislaridan iborat guruh tegishli me'yoriy hujjatlar asosida kasallik o‘chog‘ida to‘liq muolajalar va parvarish ishlari amalga oshirildi. Marhum bemorning oila a'zolari va u bilan muloqotda bo‘lganlar tibbiy ko‘rikdan o‘tkazilganda ularga Qrim-Kongo gemorragik isitma kasalligi yuqmagani aniqlandi.
Shu o‘rinda qayd etish kerakki, har yili bahor va yoz mavsumida ko‘plab mamlakatlarda bo‘lgani kabi yurtimizda ham ayrim holatlarda ushbu kasallik uchrab turadi. Agar kasallik vaqtida aniqlansa, davolash mumkin. Shu sababli xavotirga o‘rin yo‘q. Fursatdan foydalanib, aholidan sanitariya qoidalariga qa'tiy rioya etish, jumladan, chorva parvarishida ehtiyot choralarini ko‘rish, kanalarni qo‘lda o‘ldirmaslik, agar tanada isitma paydo bo‘lsa, zudlik bilan shifokorga murojaat etishlarini so‘raymiz.
Eslatib o‘tamiz, Respublika Davlat sanitariya epidemiologiya nazorat markazi tomonidan mamlakatimizda aholi o‘rtasida Qrim-Kongo gemorragik isitma kasalligini oldini olish bo‘yicha samarali profilaktik chora-tadbirlar amalga oshirilib, bu tadbirlar qat'iy nazoratga olingan», deyiladi Respublika Davlat sanitariya epidemiologiya nazorat markazining Kun.uz’ga taqdim etilgan ma'lumotida.
Bundan avvalroq Buxoroda 4 kishi Qrim-Kongo kasalligiga chalingani to‘g‘risidagi xabar berilgandi.